N.W.A (kifupisho cha Niggaz Wit Attitudes) lilikuwa kundi la muziki wa hip hop kutoka mjini Compton, California, nchini Marekani. Kundi hili hutazamiwa kama miongoni mwa makundi yaliyochochea mtindo wa gangsta rap, wakati mwingine hutazamiwa tena kama kundi muhimu sana katika historia nzima ya muziki wa hip hop. Lilianza kazi zake tangu mwaka wa 1986 hadi 1991, kundi lilizua minong'ono ya hapa na pale hasa kwa hali halisi ya mashairi yao makali, na hatimaye kufungiwa nyimbo zao zisipigwe katika vituo kadha wa kadha huko nchini Marekani. Licha ya hilo kutokea, kundi liliuza nakala zaidi ya milioni 10 ya CD kwa Marekani pekee. Kundi linaunganishwa na mtu kama Arabian Prince, DJ Yella, Dr. Dre, Eazy-E, Ice Cube, na MC Ren; Arabian Prince amejitupa katika kazi za kujitegemea kunako mwaka wa 1989 na Ice Cube ameondoka mwezi wa Desemba katika mwaka huohuo kwa sababu za mgogoro wa kimaslahi. Wanachama mbalimbali wa kundi hili baadaye wakaja kuuza nakala zilizofikia kiwango cha platinamu katika miaka ya 1990. Albamu yao ya kwanza iliitwa Straight Outta Compton imenakiliwa kama mwanzo wa zama mpya za gangsta rap kuanzia utayarishaji na maoni ya kijamii na mashairi yao yalikuwa mapinduzi makubwa katika mtindo huo.